钦定古今图书集成/明伦汇编/宫闱典/第093卷 > 杨国大长公主 下嫁柴宗庆
## 钦定古今图书集成/明伦汇编/宫闱典/第093卷 > 杨国大长公主 下嫁柴宗庆

按《宋史公主列传》：“杨国大长公主，至道三年封宣慈
长公主，咸平五年进鲁国，下嫁左卫将军柴宗庆，赐
第普宁坊。宗庆，禹锡之孙。帝命主以妇礼谒禹锡第，
历徙韩、魏、徐、福四国。仁宗立，进邓国大长公主。明道
二年薨，追封晋国，谥和靖。元符封杨国。政和改和靖
大长帝姬。主性妒，宗庆无子，以兄子为后。”按《柴宗
庆传》，“宗庆字天祐，大名人。祖禹锡，镇宁军节度使。父
宗亮，太子中舍。宗庆尚太宗女鲁国长公主，升其行，
为禹锡子，拜左卫将军、驸马都尉，领恩州刺史。禹锡
卒，真拜康州防御使，改复州。旧制，诸公主宅皆杂买
务市物，宗庆遣家僮自外州市炭，所过免算，至则尽
鬻之，复市于务中。自是，诏杂买务罢公”主宅所市物。
从祀汾阴，为行宫四面都巡检，进泉州管内观察使。
又自言陕西市材木至京师，求蠲所过税。真宗曰：“向
谕汝毋私贩以夺民利，今复尔耶？”既而河东提点刑
狱劾宗庆私使人市马不输税，贷不问。授武胜军节
度观察留后，历拜彰德军节度使。仁宗即位，徙静难
军，又徙永清、彰德军。拜同中书门下平章事，徙节武
成军。出知澶州，未行，改陕州、潞州。后判郑州，以纵部
曲扰民，召还。奉朝请，岁减公用钱四百万。久之，出判
济州，用御史中丞贾昌朝言，留不遣，尽停本使公使
钱。卒，赠中书令，谥曰荣密主累封楚国大长公主。先
宗庆没，宗庆历官多过失，性极贪鄙，积财钜万而薄
于自奉，甚至优人以为戏，宗庆虽知，莫能改也。无子，
及终，愿以赀产送官，仁宗以其女尚幼，不许。人谓“宗
庆选尚荣贵，逾四十年，晚上积奉以裨军用”，盖亦追
补前过云。